Астана қаласы әкімдігінің

2024 жылғы «\_\_\_»\_\_\_\_\_\_\_\_\_\_\_

№ \_\_\_\_\_\_\_\_\_\_\_\_ қаулысына

қосымша

Астана қаласы әкімдігінің «Мүмкіндіктері шектеулі тұлғаларға

арналған «Елорда» спорт клубы»

коммуналдық мемлекеттік мекемесінің жарғысы

1-тарау. Жалпы ережелер

1. Астана қаласы әкімдігінің «Мүмкіндіктері шектеулі тұлғаларға арналған «Елорда» спорт клубы» коммуналдық мемлекеттік мекемесі (бұдан әрі – Мемлекеттік мекеме) оқу-жаттығу, жарыс, дене шынықтыру-сауықтыру және тәрбиелік қызметті жүзеге асыру үшін мекеменің ұйымдық-құқықтық нысанында құрылған, заңды тұлға мәртебесіне ие коммерциялық емес мекеме болып табылады.

2. Мемлекеттік мекеме Астана қаласы әкімдігінің «Мамандандырылған жоғары спорт шеберлігі мектебі» коммуналдық мемлекеттік мекемесін қайта атау туралы» Астана қаласы әкімдігінің 2019 жылғы 15 қаңтардағы № 508-60 қаулысымен құрылған.

3. Мемлекеттік мекеменің құрылтайшысы жергілікті атқарушы орган – Астана қаласының әкімдігі (бұдан әрі – әкімдік) болып табылады.

4. Тиісті саланың уәкілетті органы, сондай-ақ оған қатысты Мемлекеттік мекеменің мүлкіне қатысты құқық субъектісінің функцияларын жүзеге асыратын орган «Астана қаласының Дене шынықтыру және спорт басқармасы» мемлекеттік мекемесі (бұдан әрі – уәкілетті орган) болып табылады.

5. Мемлекеттік мекеменің атауы: Астана қаласы әкімдігінің «Мүмкіндіктері шектеулі тұлғаларға арналған «Елорда» спорт клубы» коммуналдық мемлекеттік мекемесі.

6. Мемлекеттік мекеменің орналасқан жері: Қазақстан Республикасы, 010000, Астана қаласы, «Нұра» ауданы, Қорғалжын тас жолы, 13Б.

2-тарау. Мемлекеттік мекеменің заңды мәртебесі

7. Мемлекеттік мекеменің Қазақстан Республикасының заңнамасына сәйкес дербес теңгерімі, банктерде шоттары, бланкілері, Қазақстан Республикасының Мемлекеттік Елтаңбасы бейнеленген және Мемлекеттік мекеменің атауы жазылған мөрі болады.

8. Мемлекеттік мекеме Қазақстан Республикасының заңдарында көзделген жағдайларды қоспағанда, басқа заңды тұлғаны құра алмайды, сондай-ақ оның құрылтайшысы (қатысушысы) бола алмайды.

9. Мемлекеттік мекеме өз міндеттемелері бойынша өзінің кепілдігіндегі ақшамен жауап береді. Мемлекеттік мекемеде ақша жеткіліксіз болған жағдайда оның міндеттемелері бойынша Қазақстан Республикасы немесе әкімшілік-аумақтық бөлініс тиісті бюджет қаражатымен субсидиарлық жауапты болады.

10. Мемлекеттік мекеменің азаматтық-құқықтық мәмілелері, олардың Қазақстан Республикасы Қаржы министрлігінің аумақтық қазынашылық бөлімшелерінде міндетті тіркелгеннен кейін күшіне енеді.

3-тарау. Мемлекеттік мекеме қызметінің мәні мен мақсаттары

11. Мемлекеттік мекеме қызметінің мәні уәкілетті орган белгілейтін мүгедектер спорты түрлері бойынша дене шынықтыру және спорт саласындағы қызметті жүзеге асыру болып табылады.

12. Мемлекеттік мекеме қызметінің мақсаттары:

1) мүгедектігі бар адамдарды жас шектеусіз физикалық оңалту және әлеуметтік бейімделу мақсатында бейімдік дене шынықтыру мен спортты дамыту;

2) тірек-қимыл аппараты зақымданған, көру органдары, есту органдары бұзылған, интелектуалдық мүмкіндіктері шектеулі балалар, жасөспірімдер, жастар және ересектер арасында дене шынықтыру-сауықтыру жұмыстарын жүзеге асыру (Халықаралық паралимпиада комитетінің біліктілік кодексінде белгіленген спортшылардың спорттық сыныптамасына сәйкес, сондай-ақ «VIRTUS» зияткерлік даму ерекшеліктері бар адамдар үшін халықаралық спорт федерациясы белгілеген біліктілік талаптарына сәйкес) және оларды дене шынықтырумен және спортпен жүйелі түрде айналысуға тарту, олардың денсаулығын және жан-жақты физикалық дамуын нығайту;

3) Мемлекеттік мекемеде өткізілетін спорт түрлері бойынша Астана қаласының құрама командаларына спорттық резервін, үміткерлерін даярлауды қамтамасыз ету;

4) мүгедектігі бар адамдар арасында жоғары жетістіктер спортын дамыту.

13. Мемлекеттік мекеме мақсатқа қол жеткізу үшін мынадай қызмет түрлерін жүзеге асырады:

1) дене шынықтырумен және спортпен жүйелі айналысуға жас шектеуінсіз мүмкіндіктері шектеулі адамдарды тарта отырып, дене шынықтыру-сауықтыру және қалпына келтіру жұмысын жүргізу;

2) жас шектеуінсіз мүгедектігі бар спортшылар арасында спорт резервін және жоғары дәрежелі спортшыларды даярлау бойынша оқу-жаттығу процесін ұйымдастыру және өткізу;

3) күнтізбелік жоспарға сәйкес мүгедек спортшылардың, жаттықтырушылардың және Мемлекеттік мекеменің басқа да қызметкерлерінің спорттық іс-шараларға, оқу-жаттығу жиындарына қатысуын қамтамасыз ету;

4) мүгедектігі бар адамдар үшін спорттық–бұқаралық және сауықтыру іс-шараларын ұйымдастыру және өткізу;

5) жеке немесе жалға берілетін базалардағы спорт түрлері бойынша секцияларда спорттық-жаттығу сабақтарын ұйымдастыру;

6) паралимпиадалық, паралимпиадалық емес, сурдлимпиадалық, сурдлимпиадалық емес спорт түрлері бойынша спорттық резервті, жоғары дәрежедегі және халықаралық дәрежедегі мүгедек-спортшыларды даярлау және тәрбиелеу;

7) паралимпиадалық, паралимпиадалық емес, сурдлимпиадалық, сурдлимпиадалық емес спорт түрлері бойынша спорттық жарыстарды, оның ішінде халықаралық деңгейдегі жарыстарды ұйымдастыру, қатысу және өткізу;

8) паралимпиадалық, паралимпиадалық емес, сурдлимпиадалық, сурдлимпиадалық емес спорт түрлері бойынша спорттық-бұқаралық және спорттық оқу-жаттығу сабақтарын ұйымдастыру және өткізу;

9) паралимпиадалық, паралимпиадалық емес, сурдлимпиадалық, сурдлимпиадалық емес спорт түрлері бойынша спорттық оқу-жаттығу жиындарын ұйымдастыру, өткізу және қатысу;

10) материалдық-техникалық базаны нығайту;

11) паралимпиадалық, паралимпиадалық емес, сурдлимпиадалық, сурдлимпиадалық емес спорт түрлері бойынша Астана қаласы құрама командаларының негізгі құрамына мүгедек спортшыларды іріктеу және дайындау;

12) спорт түрлері бойынша Қазақстан Республикасы құрама командаларының (спорт түрлері бойынша ұлттық құрама командалардың) құрамына кіретін Астана қаласының спортшыларына және олардың жаттықтырушыларына, сондай-ақ спорт түрлері бойынша Қазақстан Республикасы құрама командаларының (ұлттық құрама командалардың) құрамында өнер көрсететін спортшыларға, олардың жаттықтырушыларына және клуб командаларының жетекшілеріне ай сайынғы ақшалай қаражат пен ақшалай сыйақы төлеу үшін Мемлекеттік мекеме спортшыларының тізімін уәкілетті органға беру;

13) спорт түрлері бойынша Қазақстан Республикасы құрама командаларының (спорт түрлері бойынша ұлттық құрама командалардың) құрамына кіретін Астана қаласының спортшыларына және олардың жаттықтырушыларына, сондай-ақ спорт түрлері бойынша Қазақстан Республикасы құрама командаларының (ұлттық құрама командалардың) құрамында өнер көрсететін спортшыларға, олардың жаттықтырушыларына және клуб командаларының жетекшілеріне уәкілетті орган бекіткен тізімге сәйкес бюджет аясында ай сайынғы ақшалай қаражат пен ақшалай сыйақы төлеу;

14) Қазақстан Республикасының заңнамасында белгіленген тәртіппен Мемлекеттік мекеменің спортшыларымен және жаттықтырушыларымен спорттық қызмет туралы шарттар жасасу, өзгерту және бұзу;

15) Мемлекеттік мекеменің жаттықтырушылар құрамының және мамандардың кәсіби біліктілігін арттыру;

16) Астана қаласының құрама командалары үшін Мемлекеттік мекемеде жүргізілетін спорт түрлері бойынша спортшылар тізімін қалыптастыру;

17) Мемлекеттік мекемеде жүргізілетін спорт түрлері бойынша спорттық-бұқаралық іс-шаралардың бірыңғай күнтізбелік жоспарын уәкілетті органға қалыптастыру және ұсыну;

18) Мемлекеттік мекеме спортшыларын медициналық және фармакологиялық қамтамасыз ету;

19) спорттық құрал-жабдықтар мен спорттық жабдықтар сатып алу;

20) Мемлекеттік мекемеде оқу-жаттығу процесін өткізу қағидалары негізінде жаттықтырушылық қызметті жүзеге асыру, оқу-жаттығу процесін өткізу;

21) Қазақстан Республикасының заңнамасына сәйкес жеке тұлғаларға мемлекеттік қызметтер көрсету.

14. Мемлекеттік мекеменің осы Жарғыда бекітілген өз қызметінің мәні мен мақсаттарына сай келмейтін қызметті жүзеге асыруға, сондай-ақ мәмілелерді жасауға тыйым салынады.

15. Мемлекеттік мекеме Қазақстан Республикасының заңдарымен немесе құрылтай құжаттарымен нақты шектелген не оның басшысының жарғылық құзыретін бұза отырып, қызмет мақсаттарына қайшы жасалған мәміле: тиісті саланың уәкілетті органының, мемлекеттік мүлік жөніндегі уәкілетті органның, жергілікті атқарушы органның, прокурордың талап-арызы бойынша жарамсыз деп танылуы мүмкін.

4-тарау. Мемлекеттік мекемені басқару

16. Мемлекеттік мекемені жалпы басқаруды әкімдік жүзеге асырады.

17. Әкімдік Қазақстан Республикасының заңнамасында белгіленген тәртіппен мынадай функцияларды жүзеге асырады:

1) Мемлекеттік мекемеге мүлікті бекітеді;

2) Мемлекеттік мекеменің қаржыландыру жоспарын бекітеді;

3) Мемлекеттік мекеме мүлкінің сақталуына бақылауды жүзеге асырады;

4) Мемлекеттік мекеменің Жарғысын, оған енгізілетін өзгерістер мен толықтыруларды енгізеді;

5) Мемлекеттік мекеменің басқару органдарының құрылымын, құрылу тәртібін және өкілеттік мерзімін, Мемлекеттік мекеменің шешімдер қабылдау тәртібін анықтайды;

6) Мемлекеттік мекеме басшысының құқықтарын, міндеттерін және жауапкершілігін, оны атқаратын қызметінен босатудың негіздерін белгілейді;

7) Мемлекеттік мекеменің құрылымы мен шекті штат санын бекітеді;

8) Мемлекеттік мекеме басшысының ұсынуы бойынша оның орынбасарын (орынбасарларын) қызметке тағайындайды және қызметтен босатады;

9) жылдық қаржылық есептілікті бекітеді;

10) уәкілетті органға Мемлекеттік мекемеге берілген немесе өзінің шаруашылық қызметінің нәтижесінде сатып алған мүлікті алып қоюға немесе қайта бөлуге жазбаша келісім береді;

11) уәкілетті органның келісімі бойынша Мемлекеттік мекемені қайта ұйымдастыру және тарату туралы шешім қабылдайды;

12) осы Жарғымен және Қазақстан Республикасының өзге де заңнамасымен өзіне жүктелген өзге де өкілеттіктерді жүзеге асырады.

18. Мемлекеттік мекеменің басшысын уәкілетті орган немесе әкімдік қызметке тағайындайды және қызметтен босатады.

19. Мемлекеттік мекеменің басшысы Мемлекеттік мекеменің жұмысын ұйымдастырады және оған басшылық етеді, уәкілетті органға тікелей бағынады (Қазақстан Республикасының заңнамасында белгіленген жағдайларды қоспағанда) және Мемлекеттік мекемеге жүктелген міндеттер мен олардың өз функцияларын жүзеге асыруына дербес жауапты болады.

20. Мемлекеттік мекеменің басшысы дара басшылық қағидаты бойынша әрекет етеді және Мемлекеттік мекеме қызметінің барлық мәселелерін Қазақстан Республикасының заңнамасында және осы Жарғыда айқындалатын өз құзыретіне сәйкес дербес шешеді.

21. Мемлекеттік мекеме басшысының Мемлекеттік мекемемен жарғылық емес қызметті жүзеге асыруға бағытталған әрекеттері еңбек міндеттерін бұзу болып табылады және тәртіптік және материалдық жауапкершілік шараларын қолдануға әкеп соғады.

22. Мемлекеттік мекеменің басшысы Қазақстан Республикасының заңнамасында белгіленген тәртіппен:

1) Мемлекеттік мекеме атынан сенімхатсыз әрекет етеді;

2) мемлекеттік органдарда, өзге де ұйымдарда Мемлекеттік мекеменің мүддесін білдіреді;

3) шарттар жасасады;

4) сенімхаттар береді;

5) Мемлекеттік мекеменің іссапарларға, тағылымдамаларға, қызметкерлерді қазақстандық және шетелдік оқу орталықтарында оқытуға және қызметкерлердің біліктілігін арттырудың өзге де түрлері жөніндегі тәртібі мен жоспарларын бекітеді;

6) банк шоттарын ашады;

7) барлық қызметкерлер үшін міндетті бұйрықтар шығарады және нұсқаулар береді;

8) уәкілетті орган тағайындайтын қызметкерлерден басқа, Мемлекеттік мекеменің қызметкерлерін жұмысқа қабылдайды және жұмыстан босатады;

9) Мемлекеттік мекеме қызметкерлеріне Қазақстан Республикасының заңнамасында белгіленген тәртіппен көтермелеу және тәртіптік жазалау шараларын қолданады;

10) өз орынбасарының (орынбасарларының) және Мемлекеттік мекеменің өзге де басшы қызметкерлерінің міндеттері мен өкілеттік аясын айқындайды;

11) Мемлекеттік мекемеде сыбайлас жемқорлыққа қарсы іс-қимыл бойынша шаралар қабылдайды және ол үшін дербес жауапты болады;

12) Қазақстан Республикасының заңнамасымен, осы Жарғымен және уәкілетті органмен жүктелген өзге де функцияларды жүзеге асырады.

5-тарау. Мемлекеттік мекеме мүлкінің құрылу тәртібі

23. Мемлекеттік мекеме мүлкінің құны оның теңгерімінде көрсетілетін заңды тұлғаның активтері құрайды. Мемлекеттік мекеменің мүлкі мыналардың есебінен қалыптастырылады:

1) оған меншік иесі берген мүлік;

2) өз қызметі нәтижесінде сатып алынған мүлік (ақшалай кірістерді қоса алғанда);

3) Қазақстан Республикасының заңнамасында тыйым салынбаған өзге де көздер есебінен құрылады.

24. Мемлекеттік мекеме өзіне бекітіліп берілген мүлікті және өзіне смета бойынша бөлінген қаражат есебінен сатып алынған мүлікті өз бетімен иеліктен шығаруға немесе оған өзге де тәсілмен билік етуге құқылы емес.

25. Егер Қазақстан Республикасының заңдарымен Мемлекеттік мекемеге кіріс әкелетін қызметті жүзеге асыру құқығы берілсе, онда «Мемлекеттік мүлік туралы» Қазақстан Республикасы Заңы 161-бабының 2-тармағында көзделген салаларында Мемлекеттік мекеме өндіретін тауарларды (жұмыстарды, көрсетілген қызметтерді) өткізуден түсетін ақшаны қоспағанда, мұндай қызметтен алынған ақша тиісті бюджеттің есебіне жатқызылады.

26. Егер Қазақстан Республикасының заңдарында қосымша қаржыландыру көзі белгіленбесе, Мемлекеттік мекеменің қызметі әкімдіктің не Қазақстан Республикасы Ұлттық Банкінің бюджетінен (шығыстар сметасынан) қаржыландырады.

27. Мемлекеттік мекеме Қазақстан Республикасының заңнамасына сәйкес бухгалтерлік есеп жүргізеді және есептілік ұсынады.

28. Мемлекеттік мекеменің қаржылық-шаруашылық қызметін тексеру және ревизияны Қазақстан Республикасының заңнамасында белгіленген тәртіппен уәкілетті орган жүзеге асырады.

6-тарау. Мемлекеттік мекемедегі жұмыс тәртібі

29. Мемлекеттік мекеменің жұмыс тәртібі ішкі еңбек тәртібінің қағидаларымен белгіленеді және Қазақстан Республикасы еңбек заңнамасының нормаларына қайшы келмеуі керек.

7-тарау. Құрылтай құжаттарға өзгерістер мен

толықтырулар енгізу тәртібі

30. Мемлекеттік мекеменің құрылтай құжаттарына өзгерістер мен толықтырулар енгізу уәкілетті органның немесе әкімдіктің шешімі бойынша жүзеге асырылады және «Заңды тұлғаларды мемлекеттік тіркеу және филиалдар мен өкілдіктерді есептік тіркеу туралы» Қазақстан Республикасының Заңына сәйкес аймақты тіркеу органдарында тіркеледі.

8-тарау. Мемлекеттік мекемені

қайта ұйымдастыру және тарату шарттары

31. Мемлекеттік мекемені қайта ұйымдастыру және тарату Қазақстан Республикасы Үкіметінің немесе әкімдіктің шешімі бойынша жүргізіледі.

32. Мемлекеттік мекеме заңнамалық актілерде көзделген басқа да негіздер бойынша таратылады.

33. Мемлекеттік мекемені қайта ұйымдастыруды және таратуды әкімдік жүзеге асырады.

34. Кредит берушілердің талаптарын қанағаттандырғаннан кейін қалған таратылған Мемлекеттік мекеменің мүлкін мемлекеттік мүлік жөніндегі уәкілетті орган немесе әкімдік қайта бөледі.

35. Таратылған Мемлекеттік мекеменің мүлкін өткізу нәтижесінде алынған қаражатты қоса алғанда, Мемлекеттік мекеменің кредит берушілердің талаптары қанағаттандырылғаннан кейін қалған ақшасы тиісті бюджет кірісінің есебіне жатқызылады.

9-тарау. Мемлекеттік мекеменің

филиалдары мен өкілдіктері туралы мәліметтер

36. Мемлекеттік мекеменің филиалдары мен өкілдіктері жоқ.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_